**TOVÁBBRA IS AZ ÉLEN! 55 MÉTERRŐL IS GÓLT RÚGTUNK!**

Csapatunk a REAC a Budapest I. osztályú Futball csapata hazai pályán az Ikarus csapatával mérte össze erejét. Az Ikarus együttese a harmadik helyen, bronzérmes pozícióban várta a mérkőzést, a mi csapatunk pedig első helyen állt a tabellán. Nyugodtan leírhatom, a mérkőzés rangadónak számított, hiszen ősszel is csak egy góllal tudtuk legyőzni ellenfelünket. A Budai II. László Stadionban, hazai pályánkon nem lehet azt mondani, hogy tökéletes labdarúgóidő volt. Szakadt az eső, és rendkívül hideg volt. Azért a leglelkesebb szurkolóink velünk voltak. A talaj rendkívül csúszós volt, amely, mint később kiderült meg is tréfált minket. A mérkőzés kezdetekor átvettük az irányítást, centerünk Horváth Patrik a 4. percben jelezte az ellenfél kapusának bizony itt vagyunk. Vetélytársunk kapusa Patrik lövését nagy nehézségek árán tudta csak hárítani. Odanyomtuk ellenfelünket, de sajnos igazi komoly gólhelyzetünk nem igazán volt, csak kisebb lehetőségek jelezték mezőnyfölényünket. A 16. percben azonban jött a hideg zuhany, pedig mi ezt nem kértük. Zuhogott az eső és nagyon hideg volt, és erre már nem volt szükségünk. Ellenfelünk hosszú labdát ívelt előre, a labda a kapunktól kb. 20 méterre lepattant a rosszul helyezkedő hátvédünk alászaladt, így a mögötte érkező Horváth Krisztián lapos lövéssel 13 méterről bevette kapunkat. Nyugodtan mondhatom a gól után még nagyobb sebességre kapcsoltunk, odaszorítottuk ellenfelünket a kapujához, majd a nagy nyomásunk gólt eredményezett. A jobb oldalon a 16-os magasságából Nagy Gergő remekül adott be a hosszú ötösre és Kasza Dani védhetetlenül a felső sarokba fejelt. 1:1. A közmondás szerint addig üsd a vasat míg forró, így mi ugyanazzal az elánnal támadtunk tovább. Fáradozásainkat hamar góllal jutalmazta a játék. Kasza Dani passzolt Horváth Patriknak, aki remekül elhúzott két védő mellet majd 14 méterről lapos lövéssel megszerezte a vezetést. BRAVÓ! Gratulálunk Horváth Patriknak, a télen igazolt játékosunk megrúgta első gólját tétmérkőzésen, de reméljük, hogy nem az utolsót. 2:1-es vezetésnél vonultunk be az öltözőbe. Az eső továbbra is zuhogott, de mi már azért jobb hangulatban vártuk a második félidőt. A második félidő elején továbbra is mezőnyfölényben voltunk, de komoly helyzetet nem sikerült kialakítanunk. Sőt! A 60. percben a 16-on belül pattogott a labda, nyugodtan játszhattuk volna a „komám asszony, hol a labda” nevű játékot, a labda előkerült, szerencsénkre az ellenfél játékosa 12 méterről a kapufát találta el. Mázlink volt! Ez a helyzet azonban mintha vészcsengő lett volna csapatunknak, és nyugodtan leírhatom innentől már helyzete sem volt ellenfelünknek. Csapatkapitányunk Kiss Tamás (Dugó), remekül fejelte a labdát Kasza Daninak, aki a szokásos dinamikus megugrásával bevezette a labdát a 16-os környékére, majd mielőtt utolérték volna a felső lécet találta el. Az akció gólt érdemelt volna. De, ami késik, az nem múlik. A 73. percben megszereztük harmadik gólunkat. Nem is akármilyet. Barátaim állandóan zrikálnak, hogy vannak játékosok, akiknek a teljesítményét külön ki szoktam emelni. De hát olyan gól volt a harmadik gólunk, ami ritkán látható magyar pályákon és akár a nemzetközi labdarúgásban is. Kiss Tamás kapott a saját térfelén a kezdőkörben egy labdát, felnézett majd a 11-es ponton álló ellenfél kapusa fölött kapásból bal lábbal igazítás nélkül a felső sarokba ívelt. Nagyszerű felismerés, precíz végrehajtás! Azt gondolom, hogy sajnálhatja az aki ezt a gólt nem látta, de a kint lévő lelkes szurkolóink megérdemelték ezt a parádés találatot. Nyugodtam leírhatom, hogy ez a harmadik nem is akármilyen gól demoralizálta ellenfelünket, így már győzelmünkhöz nem is férhetett kétség. Gólarányunk nagyobb is lehetett volna, de a csereként beállt Papp Gyuri két ordító helyzetet is elpuskázott. Az Ikarus elleni nehéz rangadót magabiztosan nyertük, így továbbra is ott vagyunk az első helyen.

Jövő héten szintén nem vár ránk könnyű mérkőzés, az élbolyban található Gázgyár csapatával mérjük össze erőnket idegenben. Mint mindig, most is győzelmet várunk.

HAJRÁ REAC!

Kiss István György